Hlina, Alojz, poslanec NR SR (2015-03-17):
Vážená pani predsedajúca, vážené kolegyne, kolegovia, dovoľte mi vystúpiť ako zástupcovi tej primitívnej časti politikov. Zobral som si na seba ten údel v reči predkladateľa, ktorý si už oniká, lebo povedal, že predkladáme, povedal nie raz, nie dvakrát, že tí primitívni politici budú namietať. Čiže ja teda hovorím, mám výhrady, poviem aké, voči tomuto návrhu, teda som ten primitívny politik. Verím, že nie som sám primitívny politik, a ako primitívnemu politikovi mi dovoľte uviesť niektoré skutočnosti. V zásade navrhuje sa zrušiť kvórum a referendum má byť v deň volieb. Ľúbivé, však? To je úplne fantastické. V zásade povedzte mi takto, keď príde niekto a povie: môžete zabiť, môžete zabiť. Príde niekto, príde politik a povie: môžete zabiť. Príde politik a povie: chcem referendum bez kvóra a v deň volieb. Povie. Ale nepovie tie súvzťažnosti, ktoré sú mimoriadne dôležité. V zásade môžete zabiť, keď ste členom ozbrojeného zboru, plníte si svoje služobné povinnosti, je ozbrojený konflikt, keď ste členom armády alebo ste členom Policajného zboru, v zásade áno, prísne vzaté, môžete zabiť. Ale je to potrebné povedať, jedným dychom by som povedal. Ak niekto povie, urobí tlačovku, nie jednu, nie dve, a povie, že sú vyspelé krajiny v Európe, kde nie je potrebné kvórum, a aj tu to bolo zopakované nie raz, nie dvakrát, Švédsko, Fínsko, Španielsko, to slávne Švajčiarsko, tak by bolo korektné povedať, ako to tam vlastne funguje, lebo to je radovo, ale radovo úplne iná kvalita. A to by bolo podľa mňa, u mňa ako, ja som teda, ja som sa nikdy na nič nehral, ja som ani vysokú školu nedoštudoval, ja viem, že tu je géniov veľa, ja som taký možno primitívny, ale ako primitívnemu mi dovoľte uviesť, že je podľa mňa korektné uviesť všetky tie parametre. Ja by som sa za to prihováral. Ja vám ich v krátkosti poviem, dobre? Lebo to tu bol tiež jeden kolega z klubu, ktorý tiež hovoril, kde prezident môže čo všetko predkladať, nakoniec sa dozvedeli, že v Zimbabwe a spol. Ale ja ešte by som takto povedal, vážení, že ja mám túto, nechcem, aby to vyznelo pateticky, ja mám túto krajinu rád. Ja som ešte v parlamente nebol a urobil som x akcií pod názvom Máme radi túto krajinu. Ja ak môžem, pomôžem, ublížiť jej naozaj nechcem. A dovoľte uviesť, že ak by sme teda prihliadali na tú hru, že nechceme byť primitívni v ponímaní tuná, kolega, a zahlasujeme za, tak podľa mňa by sme ublížili hrozným spôsobom tejto krajine. Hrozným spôsobom. Ak na jednej strane poviete, že nemá byť kvórum, ale necháte ten parameter, ktorý je teraz, že vyzbierate 350-tisíc podpisov, ja vám poviem, čo môže nastať. JOJ-ka sa rozhodne, že, myslím, že oni majú Divoké kone, seriál, nejak sa mu nedarí, alebo neviem čo, tak sa rozhodne, že investuje 500-tisíc eur, a vám garantujem, že na Slovensku vyzbiera 350-tisíc podpisov, ak je ochotná investovať 500-tisíc eur. To znamená, sú society, kde dáte euro a vyzbierate za to, že seriál Divoké kone bude povinná výučba na základných školách. Týmto, týmto je štát povinný zrealizovať to referendum. Už keby prešla aj tá druhá časť, že v deň volieb, no dobre, tak by sme volili do parlamentu a zároveň by sme rozhodovali o tom, že Divoké kone, prepáčte mi za tú „hyper“, ale to je, akú dáš, takú dostaneš. To je naozaj, ja by som sa nečudoval to nevyskúšať. Keby zostal ten parameter, že za 350-tisíc podpisov vám niekto dá kampaň, celoštátnu kampaň na hocijakú hlúposť a je povinný to realizovať, nuž idem do toho. A to je presne to, že nakoniec by sme o tom hlasovali. A teraz nemáte ani kvórum. Martin Fecko povedal, že nevadí, že možno dva-, trikrát by sme zahlasovali za hlúposť, že potom by sme sa naučili. Nuž, prepáčte, pán kolega, to môžete v Holubárskom klube v Dolnej Čremošnej ísť do toho princípu tak, že nevadí, potom sa naučíme. Prepáčte, ja, ja naozaj budem vždycky bazálne, úplne, ja neviem jak to povedať, zvnútra proti tomu, aby sme experimentovali s touto krajinou. Ona si už vytrpela dosť. Ako ja nebudem teraz, že: vyskúšajme to trikrát na nejakej megahlúposti a potom sa naučíme voliť, lebo zistíme, že kvórum neplatí? Vážení, tie povestné, je to ináč, ja som trošku si to pozrel, ale je to aj také náročné, ale tie povestné krajiny, kde teda nikto nebude namietať, že to sú slabé krajiny, poviem vám v krátkosti, dobre? Jak napríklad vo Švédsku pristupujú k tomu mýtu, to je mýtus, že tam nie je kvórum. Viete jak sa vyhlasuje referendum vo Švédsku? Vo Švédsku neexistuje ľudová iniciatíva. Vo Švédsku nemôžte zozbierať podpisy. Vo Švédsku môže, máte dva druhy, tak ako v zásade vždycky všade máte konzultatívne a mandátorné. To znamená záväzné, dobre? Teraz aj vo Švédsku máte konzultatívne a záväzné. Konzultatívne musí schváliť prostá väčšina, to znamená, väčšina parlamentu, vtedy sa vyhlasuje. Vláda to potom je povinná prezentovať aj formulovať otázky. Záväzné, tam je to ešte o niečo zložitejšie, iniciuje desatina členov parlamentu, schvaľuje tretina, parlament prijme zákon meniaci ústavu, to sa týka len ústavy, a môže byť potom o tom referendum, ktoré musí byť schválené, tak ako bolo napísané hore, teda že keď schváli tento ústavný zákon, tak tým kľúčom desať a tretina ho môže vyhlásiť a môžu ho negovať, ten zákon ústavný tak, že ak platí, zruší sa ten zákon vtedy, keď 50 % bude proti tomu, čiže vtedy sa môže zrušiť. Ale tých 50 % musí byť viac ako 50 % voličov, ktorí sa zúčastnili predchádzajúcich parlamentných volieb. Proste nie je to také jednoduché. Ja viem, možno niekomu to stačí tak povedať, je to sexy. Ja som videl takých pomätených ľudí, prepáčte, na Námestí SNP, ktorí hovorili, že idú priamou demokraciou riadiť túto krajinu. A to je také video, je to mimoriadne zábavné. Pozrite si to. A teraz, že, dobre, a čo ideme teraz robiť? No, ty budeš mať kultúru, choďte si tam nabok (vyslovené s pobavením). Viete, to je, prosím vás, nehazardujme. Čiže toto slávne Švédsko bolo tu spomenuté, má asi také parametre, čo sa týka referenda, dobre? Vyhlasuje ho, musí prejsť cez parlament, otázky formuluje vláda, sú tam parametre, kedy je platné, kedy nie. Španielsko, chcete počuť Španielsko? Španielsko, máte zákonodarnú iniciatívu, teda má možnosť ľudovej iniciatívy ľud. Môže zozbierať 500-tisíc podpisov, to tu mám niekde napísané, v rýchlosti vám to poviem. Keď zozbiera... Nie, vyhlási, že chce zbierať, na akú otázku, vtedy im vláda povie, že môžete zbierať na túto otázku. Idú do systému, kde majú pol roka na to, aby zozbierali 500-tisíc podpisov. Keď zozbierajú 500-tisíc podpisov, ide do parlamentu ako návrh zákona. To je celé. To je celá, celá ľudová iniciatíva. Potom existuje referendum. Viete, kto vyhlasuje v Španielsku referendum? Premiér na základe schválenia väčšiny parlamentu. Teda on ho navrhuje, schvaľuje parlament a vyhlasuje kráľ. Ešte raz? Navrhuje premiér, schvaľuje parlament, vyhlasuje kráľ. Druhé tu bolo spomenuté, tá krajina plná demokracie, občianskej aktívnej spoločnosti ako vzor, kde neexistuje kvórum. Áno, môžete, máte takéto parametre tam. Chcete počuť Fínsko? Fínsko detto. Ešte mimochodom poviem k tomu Švédsku. Tam oni mali odsledované obdobie pomaly sto rokov, od 1922. Vo Švédsku mali štyri, štyri konzultatívne referendá za celé to obdobie. Ani jedno záväzné, hej. Čiže ako uplatňovaný je ten inštitút. Fínsko dokonca, myslím, nemalo žiadne. Fínsko detto, tiež bolo spomenuté, môžu mať len konzultatívne. Iniciuje vláda, schvaľuje väčšina parlamentu. Vláda nesmie viesť kampaň „pre“ alebo „proti“. Fínsko, to je tretia krajina zo štyroch, ktorá bola spomenutá. Chcete to slávne Švajčiarsko? Švajčiarsko je mimoriadne zložitý systém, mimoriadne zložitý systém, zjednodušene, fakt len vyextrahujem podstatu. Mandátorne, kumulatívne. V zásade 100-tisíc ľudí pri ústavných zmenách, 100-tisíc ľudí navrhne nejakú zmenu, predloží ju do parlamentu, ak sa schváli, musí sa schváliť následne v referende. Ak sa neschváli, tak je povinný, vláda je povinná tú otázku, ktorá bola položená, predložiť do referenda, či mala právo to schváliť alebo neschváliť. To znamená, nie tú samotnú otázku, ale že či mala právo to neschváliť. Ak ľudové hlasovanie povie, že nemali právo to neschváliť, musí sa to znova vrátiť do parlamentu, znova sa to, a po schválení sa to znova dáva medzi ľudí. Prosím vás, je mimoriadne zložité. Tam máte, potom je, áno, pri iných otázkach týkajúcich sa federálnych, je 50-tisíc podpisov, tam sa vyžaduje platnosť buď 50, teda prostej väčšiny alebo aj väčšiny kantónov, hej, čiže tam majú, neviem koľko kantónov, a aby bolo platné, je nevyhnutná aj. Znova Švajčiarsko, sa mi to ani nechcelo študovať, je to mimoriadne náročné. Čiže nie je to tak jednoduché, aké by to bolo po prijatí tohto zákona u nás, za ktorý keď nezahlasujete, vážení kolegovia, ste primitívni politici, ktorí tomu nerozumiete a ktorí nechcete, aby tu fungovala občianska spoločnosť. Ja ako jeden z primitívnych ľudí sa hlásim, teda ja nie som, nie som pripravený podporiť návrh zákona, ktorý hovorí, že hocikto zozbiera 350-tisíc podpisov. A ja vám poviem, že v tejto krajine zozbierate 350-tisíc podpisov pod hocijakú blbosť, keď na to dáte 500-tisíc eur. Zozbierate a máte referendum. A dokonca bez kvóra. (Reakcie z pléna.) Ak dovolíte, dokončím. Ja, viete, my máme vždycky neschopnosťou žiť v nejakom štandarde, sa zjavujú sexy riešenia, vyosené a v určitý moment sa javia ako vynikajúce. Mňa to toho neťahajte, dobre? Ja teda, ja verím v západnú demokraciu, parlamentnú demokraciu západoeurópskeho typu, dobre? A tu to funguje nejako približne takto. Viete, dalo by sa k tomu ešte všeličo povedať. Možno naozaj, teda už som si zobral na seba ten údel, že som primitívny, neviem, čo všetko možné, čo už, len naozaj povedzme aj „b“. Povedzme aj „b“, keď niekto povie „a“, že môžete zabiť. Keď niekto povie, existujú v Európe referendá bez kvóra, povedzte, prosím vás, kvôli korektnosti, že, aj to „b“, že aké sú parametre toho, že to tak môže fungovať. Bolo by podľa mňa korektné voči ľuďom, lebo tak by sa plus-mínus mala robiť politika. Ale pripúšťam, že ja ako primitívny politik (vyslovené s pobavením) tomu nerozumiem, ale som pripravený sa učiť. Už sa nechcem ani vracať k tomu, že má to byť zlúčené s dňom volieb. Prosím vás pekne, znova, niektoré tie krajiny sú, vo Švédsku je vyslovene zakázané, aby to bolo 90 dní pred a po voľbách. Tiež asi majú, to svoj dôvod, hej. U nás hrozí a zdá sa, že budeme toho svedkom, koniec koncov SaS-ka si to už odskúšala a potom spravila zo svojho referenda sirotu, hej, že proste naozaj, že nazbierate, dáte tomu nejaký efor, nejakú snahu, nejaké peniaze, vyvoláte nejakú atmosféru, zozbierate otázky. No zozbierate, keď ich nasmolíte nejako, no zozbierate ich. A obzvlášť, keď tam dáte otázky typu, že limuzíny. Juj, jak sa dobre zbiera podpis pod limuzíny. Viete, to sú znova tie ťahy, ktoré vždycky historicky ľudí pokúšali a stále pokúšať budú, nech sa páči. My sa ale dostaneme tým, že by teoreticky prešlo, že referendum bude sa konať a nič sa nezmení a bude sa konať v deň volieb, tak naozaj, ja by som sa nečudoval SaS-ke znova, alebo MOST-u – HÍD alebo komu, že by si vyzbierali nejaké tie otázky a budú normálne v tých miestnostiach vo volebných okrskoch priamo. Rozumiete? Že vy dostanete, v určitý moment prehlásite tie otázky, tu teraz budú kolegovia superreferendum iniciovať, dajú tam x otázok, na to vyzbierajú peniaze, potom tie, keby sa to teda dalo, že to bude v deň volieb, prehlásia za svoj volebný program a my naozaj, my máme volebný program niektorej strany, máme vo volebnom okrsku. A keby sme to teda povedali, že ideme, no tak garantujem, že by to možno urobili. Aj SMER by zozbieral. SMER keby povedal, že chce zozbierať, oni by zozbierali 350-tisíc podpisov aj na to, že Topoľčany sa majú volať Ficovo. Zozbierali by. MOST – HÍD, keby začal zbierať niečo týkajúceho sa maďarského tohto, tak vám garantujem, že by zozbieral. To proste nie je problém. A máte to vo volebných okrskoch, máte to tam. Ja viem, že si nepomôžem, ale, vážení kolegovia, vychádzam z tej premisy, že kto verí, verí, kto neverí, to si nepomôžem, že buďme opatrní v tom, že čo predstavujeme ľuďom. A buďme aj korektní voči tým ľuďom. Keď povieme „a“, tak povedzme „b“. Naozaj inštitút referenda u nás, zdá sa, vidíte, jak dopadol. Možno je naozaj čas o tom rozprávať, ale rozprávať, by som povedal, seriózne. A bol tu predtým zákon, návrh ústavného zákona, ktorý predkladalo 60 poslancov. To malo podľa mňa silnú legitimitu, ten návrh toho ústavného zákona. Potom sú tu ústavné zákony, ktoré predkladá jeden poslanec, ktorý si oniká. Ale ja neviem, možno je to tak. Ja tiež možno, viete, keby sme, idem parametricky, že keď chcete trafiť nejakú societu, ktorá sa vám zavďačí, tak ja tiež by som potom dal návrh ústavného zákona, že chcem konštitučnú monarchiu. Určite sa nájde na Slovensku 50-, 60-tisíc ľudí, ktorým sa myšlienka konštitučnej monarchie páči. Ja tu budem to obhajovať, vášnivo, budem tu síce za blbého, ale tých 50-tisíc ľudí mám doma. Viete, že to je, proste mi to príde nekorektné. Akože naozaj by sme mali veľmi opatrne, citlivo. Áno, referendum a to, čo sme s ním spravili, a to, čo sa chystáme s ním spraviť, to, čo sa chystáme – znásilniť referendum ako inštitút, urobiť si z referenda nástroj politickej kampane, nech sa páči. Ale dovoľte mi aspoň upozorniť na niektoré riziká. A to som sa práve snažil. Ďakujem.